**Barletta** (latinski: *Barduli*) je grad u Italiji i jedan od tri administrativna centra provincije Barletta-Andria-Trani u Apuliji. Grad je 2012. imao 94.681 stanovnika.

Geografija
----------

Barletta leži na jugoistoku Apeninskog poluotoka, na obali Jadranskog mora, udaljena 55 km sjeverozapadno od regionalnog centra Barija.

Historija
---------

Moderna Barletta je izrasla u grad tokom srednjeg vijeka na mjestu starorimske luke i ladanjskog mjesta Bardulija koji je služio gradu Canusiumu (današnja Canosa di Puglia). Nakon propasti Zapadnog Rimskog carstva, Barduli su u 5. vijeku zauzeli Ostrogoti, a zatim Bizantinci i Langobardi tokom 6. vijeka. Barletta je postala dio Napuljskog Kraljevstva u 11. vijeku. Za vrijeme francuske opsade Barlette 1503. ispred zidina grada odigrala se viteška borba u kojoj su se borili 13 oklopljenih vitezova branioca protiv trinaestorice napadača, a branioci su odnijeli pobjedu. Barletta je od ranog srednjeg vijeka sjedište dijeceze, a od 1291. do 1818. bila je i sjedište izbjeglih nadbiskupa iz palestinskog Nazareta.

Za vrijeme Drugog svjetskog rata kod Barlette se 1943. odigrala bitka između jedinica Wehrmachta i talijanske vojske, koja je branila luku. Nijemci su upućeni da unište luku, kako ne bi pala u ruke nadirućoj britanskoj armiji. Brojčano slabiji Talijani su pobijeni, a luka uništena. Britanci su zauzeli Barlettu 1943. i u njoj je od tada djelovao izbjeglički logor, u kom je ispočetka bilo puno izbjeglica i ranjenika iz tadašnje Jugoslavije, od kojih su mnogi tu i pomrli. Nakon rata logor u Barletti dugo je služio za brojne raseljene osobe.

Znamenitosti
------------

Spomenik poginulim Jugoslavenima Dušana Džamonje
Najznačajniji spomenici Barlette su gotička katedrala iz 1150. koja je proširivana tokom 14. i 15. vijeka, normanski zamak koji je značajno proširen između 1532. i 1537. za vladavine Karla V, cara Svetog Rimskog Carstva. U gradu se nalazi i crkva San Sepolcro iz 13. vijeka, i tzv. kolos iz Barlette (skulptura nekog od bizantskih careva). U Barletti je 1970. po projektu jugoslavenskog kipara Dušana Džamonje podignuta spomen-kosturnica umrlim ranjenicima i prognanicima NOB.

Privreda i transport
--------------------

Barletta je centar poljoprivrednog kraja, poznat po vinu, maslinama, bademima i voću. Grad ima i ograničenu industriju koja proizvodi kemijske, električne proizvode. U gradu se nalaze pilane, pogoni za obradu kože i izradu automobilskih dijelova. Barletta je podjednako važna trgovačka i ribarska luka.

Gradovi prijatelji
------------------

* Crna Gora Herceg Novi

Izvori
------

1. 1 2  „*Italy: Puglia*" (engleski). Citypopulationde. Pristupljeno 4. 7. 2013.
2. 1 2 3 4 5 6  „*Barletta*" (engleski). Encyclopædia Britannica. Pristupljeno 4. 7. 2013.
3. ↑  „*DP Camps in Italy, A-R*" (engleski). DP Camps. Pristupljeno 4. 7. 2013.
4. ↑  Nikolina Vrekalo. „*In memoriam Dušan Džamonja (1928 – 2009)*". Zarez. Pristupljeno 4. 7. 2013.

Vanjske veze
------------

***Barletta*** na Wikimedijinoj ostavi

* Službene stranice grada Arhivirano 2015-09-23 na Wayback Machine-u ()
* *Barletta* na portalu Encyclopædia Britannica ()

|  |  |
| --- | --- |
| Normativna kontrola Uredi na Wikidati | 
* WorldCat identiteti
* VIAF: 159431660
* LCCN: n79021865
* GND: 4080266-8
* NKC: ge1155771

 |